Poliţiştii Secţiei Regionale de Poliţie Transporturi Cluj-Napoca au depistat trei conductori şi un şef de tren, acuzați de înşelăciune, fals material în înscrisuri oficiale, uz de fals şi fals intelectual.

Poliția Română transmite că cei patru, cu vârste cuprinse între 41 şi 54 de ani, din judeţele judeţele Satu Mare şi Bistriţa – Năsăud, sunt bănuiţi că, începând cu luna iulie 2013, ar fi falsificat peste 70 de bilete de călătorie nenominale, eliberate în tren către diverse persoane.

Din cercetări a reieşit că cei patru ar fi şters de pe bilete datele scrise iniţial, după care le-ar fi completat cu alte date, care reprezentau distanţe mai scurte şi, implicit, sume mai mici decât cele încasate în realitate.

Biletele falsificate erau, apoi, predate la casieria CFR, dar „nașii” îîmpărțeau între ei diferența de bani. În acest mod, au creat un prejudiciu de peste 16.000 de lei.

Cercetările continuă, pentru stabilirea întregii activităţi infracţionale.